На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15, 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 – др. одлука 37/16, 29/2017, 24/2019, 66/2020 и 38/2021), покраїнски секретар за образованє, предписаня, управу и национални меншини – национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ МОДЕРНИЗАЦИЇ ИНФРАСТРУКТУРИ – НАБАВКА ОПРЕМИ ЗА УСТАНОВИ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ НА ТЕРИТОРИЇ АП ВОЙВОДИНИ У 2025. РОК**

**Общи одредби**

Член 1.

Зоз тим правилнїком ше ушорює способ, условия и критериюми за додзельованє буджетних средствох (у дальшим тексту: средства) за финансованє и софинансованє модернизациї инфраструктури – набавка опреми за установи основного и штреднього образованя и воспитаня на териториї Автономней покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджетуАвтономней покраїни Войводини у рамикох роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Покраїнски секретарият).

Шицки поняца хтори ше хаснує у тим правилнїку у хлопским ґраматичним роду облапяю хлопски и женски род особох на хтори ше одноша.

**Висина и способ додзельованя средствох**

Член 2.

За набавку опреми предвидзени вкупно **20.000.000,00** динари и то за установи основного образованя 10.000.000,00 динари и за установи штреднього образованя 10.000.000,00 динари.

Средства зоз пасуса 1. того члена ше будзе додзельовац прейґ конкурса хтори ше обявює у «Службених новинох Автономней покраїни Войводини» и на урядовим интернет-боку Секретарияту, а информацию о конкурсу и адресу интернет-презентациї на хторей обявени конкурс ше обявює у найменєй єдних дньових новинох хтори ше дистрибуує за цалу територию Републики Сербиї.

Конкурс або информацию о явним конкурсу и адресу интернет-презентациї на хторей обявени конкурс мож обявиц и на язикох националних меншинох – националних заєднїцох хтори ше службено хаснує у роботи орґанох Автономней покраїни Войводини.

Конкурс облапя податки о назви акта на основи хторого ше розписує конкурс, висину вкупних средствох яки предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

Документацию хтору ше поднєше на конкурс ше нє враца.

**Право на додзельованє средствох**

Член 3.

Право на додзельованє средствох маю установи основного и штреднього образованя и воспитаня на териториї АП Войводини, чий снователь Република Сербия, автономна покраїна або єдинка локалней самоуправи (у дальшим тексту: хаснователє).

**Приявйованє на конкурс**

Член 4.

Прияву на конкурс ше подноши у писаней форми, на єдинственим формуларе хтори ше обявює на интернет-боку Секретарияту у чаше хтори нє може буц кратши як 15 днї по обявйованю конкурсу.

Число приявох хтори єден подношитель може поднєсц нє огранїчене, окрем у случаю же з конкурсом тото иншак нє одредзене.

Документацию хтору ше подноши ґу прияви на конкурс, Покраїнски секретарият предпише у конкурсу.

Секретарият затримує право од подношителя прияви, по потреби, питац додатну документацию и информациї, и кед у чаше 8 дньох подношитель прияви нє доручи документацию яка хиби, Секретарият прияву будзе тримац як нєподполну и одруци ю.

Конкурс отворени од 12. фебруара по 14. марец 2025. року.

**Комисия за запровадзованє конкурса**

Член 5.

Покраїнски секретар цо компетентни за роботи образованя (у дальшим тексту: Покраїнски секретар) формує Комисию за запровадзованє конкурсу.

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно зоз запровадзованьом конкурсу (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє перши дїї у вязи з конкурсом.

У случаю спознаня же ше находзи у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

Член 6.

По виходзеню термину за подношенє приявох, Комисия розпатра прияви.

Комисия з Ришеньом одруци нєподполни або нєправилно виполнєни прияви т.є. прияви у хторих нє виполнєни шицки обовязни поля (поля хтори нє обовязни наведзени у формуларе прияви) як и прияви хтори нє подписани и печацовани, як и нєблагочасни прияви.

Комисия зоз Ришеньом одруци и нєдошлєбодзени прияви, и то:

* прияви хтори поднєсли нєовласцени особи и субєкту хтори нє предвидзени зоз Конкурсом;
* прияви хтори ше нє одноша на з конкурсом предвидзени наменки зоз члена 2. того правилнїка;
* прияви подношительох приявох хтори нє поднєсли звит о трошеню и хаснованю додзелєних средствох за предходни рок, односно за хторих ше утвердзи зоз звиту же нєнаменково трошели тоти средства як анї прияви подношительох хтори нє вимирели обовязки по предходних конкурсох Секретарияту у смислу доручованя фотоґрафийох або видео-материялу як доказу о реализованих активносцох;
* прияви подношительох приявох хтори наративни/финансийни звит о реализациї набавки опреми зоз предходного року нє доручели у предвидзених терминох;
* прияви чию реализацию нє мож окончиц у чечуцим календарским односно буджетним року.

Подношитель прияви ма право поднєсц жалбу на Ришенє о одруцованю у чаше осем дньох по доручованю Ришеня. Одлуку о жалби, хтору ше муши обгрунтовац, Секретарият приноши у чаше 15 дньох по єй доставаню.

**Критериюми за додзельованє средствох по конкурсу**

Член 7.

Прияви подношительох хтори Комисия вжала розпатрац ше ранґує на основи тих критериюмох:

|  |  |  |
| --- | --- | --- |
| ПЧ | Критериюми | Боди |
| 1. | Значносц реализациї набавки опреми у одношеню на безпечносц школярох, наставнїкох и занятих хтори хасную обєкти  | 0-30 |
| 2. | Значносц реализациї набавки опреми у одношеню на обезпечованє квалитетних условийох за окончованє воспитно-образовней роботи  | 0-10 |
| 3. | Набавка опреми хтору преважно мож реализовац у чечуцим буджетним року | 0-10 |
| 4. | Число школярох у школи и число остатнїх хасновательох | 0-10 |
| 5. | Активносци хтори подняти з цильом реализациї набавки опреми  | 0-10 |
| 6. | Обезпечени жридла средствох за реализацию набавки опреми  | 0-10 |

**Одлучованє о додзельованю средствох по конкурсу**

Член 8.

У складзе з критериюмами яки дефиновани у Конкурсу и Правилнїку, Комисия формує ранґ-лїстину подношительох приявох, з предлогом за розподзельованє средствох яки опредзелєни з Конкурсом.

Комисия ма обовязку предлог розподзельованя средствох составиц у чаше хтори нє може буц длугши як 60 днї по виходзеню термину за подношенє приявох и вєдно з ранґ-лїстину доручиц го покраїнскому секретарови на одлучованє.

Член 9.

Покраїнски секретар розпатра предлог Комисиї з ранґ-лїстину и з Ришеньом одлучує о розподзельованю средствох хасновательом, у чаше 30 дньох по доручованю предлогу Комисиї за додзельованє средствох.

Ришенє зоз пасуса 1. того члена конєчне.

Ришенє зоз пасуса 1. того члена з таблїчковим препатрунком у хторим дати податки о додзельованю средствох ше обявює на интернет-презентациї Покраїнского секретарияту.

**Заключованє контрактох**

Член 10.

Обовязку за додзельованє средствох Покраїнски секретарият пребера на основи контракту, у смислу закона з яким ше ушорює буджетну систему.

**Виплацованє додзелєних средствох**

Член 11.

Додзелєни средства ше виплацує по заключованю Контракту, а на основи поєдинєчних ришеньох о виплацованю, у складзе з динамику прилїву средствох до буджету АП Войводини.

Кед хаснователь средствох нє подпише контракт у чаше яки одредзел Секретарият, будзе ше тримац же одступел од поднєшеней прияви.

У случаю же ше, пре причини на яки Секретарият нє може уплївовац, додзелєни средства нє може пренєсц на рахунки хаснователя средствох, Секретарият ма право розтаргнуц контракт.

**Хаснованє додзелєних средствох и обовязки хасновательох средствох**

Член 12.

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию набавки опреми за яку средства додзелєни, зоз припадаюцу документацию хтору оверели одвичательни особи.

Хаснователь ма обовязку достати средства врациц до буджету АП Войводини у случаю же ше утвердзи же ше средства нє хаснує за реализацию наменки за яку су додзелєни.

Кед хаснователь нє доручи звит зоз пасуса 2. того члена, траци право конкуровац за розподзельованє средствох на наступним конкурсу.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Провадзенє реализациї**

Член 13.

Секретарият провадзи реализацию набавки опреми за хтори одобрени средства.

Провадзенє реализациї облапя:

1. обовязку подношителя прияви информовац Секретарият о реализациї набавки опреми, у терминох яки одредзени з контрактом;
2. препатранє звитох з боку Секретарияту;
3. мониторинґ нащиви представительох Секретарияту;
4. обовязку подношителя прияви оможлївиц представительом Секретарияту окончиц увид до релевантней документациї яка настала под час реализациї набавки опреми;
5. зазберованє информацийох од подношителя прияви;
6. други активносци хтори предвидзени зоз контрактом.

Подношитель прияви длужен Секретарияту оможлївиц провадзенє реализациї набавки опреми.

Член 14.

Зоз цильом провадзеня реализациї набавки опреми Секретарият може реализовац мониторинґ нащиви.

За реализацию набавки опреми хтора тирва длужей як шейсц мешаци и чия вредносц одобрених средствох векша як 500.000,00 динари, як и набавку опреми хтора тирва длужей як єден рок, Секретарият реализує найменєй єдну мониторинґ нащиву под час тирваня набавки опреми, односно найменєй раз у року.

Секретарият прави звит о мониторинґ нащиви у чаше дзешец дньох по запровадзеней нащиви.

**Закончуюци одредби**

Член 15.

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

Зоз дньом ступаня на моц того правилнїка престава важиц Правилнїк о додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за финансованє и софинансованє модернизациї инфраструктури установох основного и штреднього образованя и воспитаня и школярского стандарду на териториї Автономней покраїни Войводини «Службени новини АПВ», число 7/2023 и 5/2024).

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 000219217 2025 09427 001 001 000 001

Нови Сад, 28.1.2025. року

Покраїнски секретар,

Роберт Отот